Byla T‑117/22
(ištraukų skelbimas)
Belshyna AAT
prieš
Europos Sąjungos Tarybą
2024 m. kovo 20 d. Bendrojo Teismo (devintoji išplėstinė kolegija) sprendimas
„Bendra užsienio ir saugumo politika – Ribojamosios priemonės atsižvelgiant į padėtį Baltarusijoje ir Baltarusijos įsitraukimą į Rusijos agresiją prieš Ukrainą – Lėšų įšaldymas – Asmenų, subjektų ir organizacijų, kuriems taikomas lėšų ir ekonominių išteklių įšaldymas, sąrašai  – Ieškovo pavardės įtraukimas į sąrašus ir palikimas juose – Parama Lukašenkos režimui – Finansinė parama – Valstybei priklausanti įmonė – Represijos prieš pilietinę visuomenę – Vertinimo klaida“
1.      Europos Sąjunga – Teisminė institucijų aktų teisėtumo kontrolė – Baltarusijai taikomos ribojamosios priemonės – Tam tikrų asmenų ir subjektų lėšų įšaldymas, atsižvelgiant į padėtį Baltarusijoje – Kontrolės apimtis – Priemonės pagrįstumo įrodymas – Kompetentingos Sąjungos institucijos pareiga kilus ginčui įrodyti motyvų, nurodytų dėl atitinkamų asmenų arba subjektų, pagrįstumą – Įtraukimas į sąrašus, pagrįstas tikslių, konkrečių ir nuoseklių įrodymų visetu
(Europos Sąjungos pagrindinių teisių chartijos 47 straipsnis; Tarybos sprendimo 2012/642/BUSP, iš dalies pakeisto sprendimais (BUSP) 2021/2125 ir (BUSP) 2023/421, priedas; Tarybos reglamentų Nr. 765/2006, 2021/2124 ir 2023/419 I priedas)
(žr. 24–27, 57, 77 punktus)
2.      Bendra užsienio ir saugumo politika – Baltarusijai taikomos ribojamosios priemonės – Ribojamųjų priemonių priėmimo kriterijai – Fiziniai ar juridiniai asmenys, subjektai ar įstaigos, gaunantys naudos iš Lukašenkos režimo arba jį remiantys – Sąvoka „parama režimui“ – Vertinimo klaida
(Tarybos sprendimo 2012/642/BUSP, iš dalies pakeisto sprendimais (BUSP) 2021/2125 ir (PESC) 2023/421, 4 straipsnio 1 dalies b punktas ir priedas; Tarybos reglamento Nr. 765/2006 2 straipsnio 2 dalis, Tarybos reglamentų 2021/2124 ir 2023/419 I priedas)
(žr. 31, 35–37, 45, 49, 51–55, 61, 62, 97, 98 punktus)
3.      Europos Sąjunga – Teisminė institucijų aktų teisėtumo kontrolė – Baltarusijai taikomos ribojamosios priemonės – Kontrolės apimtis – Aplinkybių, apie kurias institucijai pranešta po ginčijamo sprendimo priėmimo, neįtraukimas į bylą
(Tarybos sprendimo 2012/642/BUSP, iš dalies pakeisto sprendimais (BUSP) 2021/2125 ir (BUSP) 2023/421, priedas; Tarybos reglamentų Nr. 765/2006, 2021/2124 ir 2023/419 I priedas)
(žr. 60 punktą)
4.      Europos Sąjunga – Teisminė institucijų aktų teisėtumo kontrolė – Baltarusijai taikomos ribojamosios priemonės – Tam tikrų asmenų ir subjektų lėšų įšaldymas, atsižvelgiant į padėtį Baltarusijoje – Kontrolės apimtis – Įtraukimas į prie ginčijamo sprendimo pridėtą sąrašą dėl atsakomybės už represijas prieš pilietinę visuomenę ir demokratinę opoziciją – Straipsniai, nepaimti iš įvairių šaltinių spaudoje – Įrodomoji galia – Nebuvimas
(Tarybos sprendimo 2012/642/BUSP, iš dalies pakeisto sprendimais (BUSP) 2021/2125 ir (BUSP) 2023/421, priedas; Tarybos reglamentų Nr. 765/2006, 2021/2124 ir 2023/419 I priedas)
(žr. 68, 72, 73 punktus)
5.      Bendra užsienio ir saugumo politika – Baltarusijai taikomos ribojamosios priemonės – Ribojamųjų priemonių priėmimo kriterijai – Asmenys, subjektai ir įstaigos, kurie yra atsakingi už rimtus žmogaus teisių pažeidimus, represijas prieš pilietinę visuomenę ar demokratinę opoziciją arba kenkia demokratijai ar teisinei valstybei – Sąvoka – Vertinimo klaida
(Tarybos sprendimo 2012/642/BUSP, iš dalies pakeisto sprendimais (BUSP) 2021/2125 ir (PESC) 2023/421, 4 straipsnio 1 dalies a punktas ir priedas; Tarybos reglamento Nr. 765/2006 2 straipsnio 4 dalis, Tarybos reglamentų 2021/2124 ir 2023/419 I priedas)
(žr. 76–81, 97, 98 punktus)
6.      Teismo procesas – Sprendimas, kuriuo visiškai arba iš dalies keičiamas ginčijamas sprendimas vykstant procesui – Prašymas patikslinti ieškinį – Ieškinys dėl sprendimo įšaldyti lėšas panaikinimo – Patikslinimas siekiant panaikinti sprendimą dėl palikimo sąraše – Priimtinumas – Ankstesnis sprendimas dėl palikimo sąrašuose, dėl kurio nebuvo pateiktas toks prašymas – Poveikio nebuvimas
(Bendrojo Teismo procedūros reglamento 86 straipsnio 1 dalis; Tarybos sprendimo 2012/642/BUSP, iš dalies pakeisto sprendimais (BUSP) 2021/2125 ir (BUSP) 2023/421, priedas; Tarybos reglamentų Nr. 765/2006, 2021/2124 ir 2023/419 I priedas)
(žr. 89–94 punktus)
Santrauka
Savo sprendime Bendrasis Teismas patenkino Belshyna AAT pareikštą ieškinį dėl aktų, kuriais Europos Sąjungos Taryba įtraukė ir vėliau antrą kartą paliko ją asmenų ir subjektų, kuriems taikomos ribojamosios priemonės atsižvelgiant į padėtį Baltarusijoje, sąraše, panaikinimo. Ši byla suteikė Bendrajam Teismui galimybę išaiškinti, ar, atsižvelgiant į Bendrojo Teismo procedūros reglamento 86 straipsnio 1 dalį, prašymas patikslinti ieškinį bylose dėl ribojamųjų priemonių yra priimtinas.
Ši byla susijusi su ribojamosiomis priemonėmis, nustatytomis Europos Sąjungos nuo 2004 m. atsižvelgiant į padėtį Baltarusijoje, kiek tai susiję su demokratija, teisine valstybe ir žmogaus teisėmis. Šiuose aktuose, be kita ko, numatyta įšaldyti lėšas ir ekonominius išteklius, priklausančius asmenims, subjektams arba įstaigoms, kurie yra atsakingi už rimtus žmogaus teisių pažeidimus ar represijas prieš pilietinę visuomenę bei demokratinę opoziciją arba savo veikla kitaip smarkiai kenkia demokratijai ar teisinei valstybei Baltarusijoje, taip pat Lukašenkos režimą remiantiems asmenims, subjektams ar organizacijoms(1). Ieškovę, Baltarusijoje įsteigtą bendrovę, gaminančią padangas, Taryba įtraukė į minėtą sąrašą 2021 m.(2), o 2022 m.(3) ir 2023 m.(4) paliko sąraše, motyvuodama tuo, kad ji buvo svarbus Lukašenkos režimo pajamų šaltinis ir kad ji atleido darbuotojus, kurie streikavo po 2020 m. prezidento rinkimų. Paprašiusi panaikinti pirminius aktus, ji patikslino savo ieškinį, prašydama taip pat panaikinti 2023 m. palikimo sąrašuose aktus, tačiau nepateikė tokio prašymo dėl 2022 m. palikimo sąrašuose aktų.
Bendrojo Teismo vertinimas
Dėl prašymo dėl ieškinio patikslinimo, kuris yra viešosios tvarkos klausimas, priimtinumo Teisingumo Teismas primena, kad kai aktas, kurį prašoma panaikinti, visiškai ar iš dalies pakeičiamas kitu aktu, kurio dalykas tas pats, prieš pasibaigiant žodinei proceso daliai arba prieš Bendrajam Teismui priimant sprendimą išnagrinėti bylą nerengiant žodinės proceso dalies, ieškovas gali patikslinti ieškinį, kad atsižvelgtų į šią naują aplinkybę(5).
Šioje byloje jis pažymėjo, pirma, kad tiek pirminiais aktais, tiek palikimo sąrašuose aktais, kiek jie susiję su ieškove, siekiama jai nustatyti individualias ribojamąsias priemones – visų jos lėšų ir ekonominių išteklių įšaldymą(6).
Toliau jis pažymėjo, kad individualios ribojamosios priemonės įforminamos įtraukiant asmenų, kuriems taikomos ribojamosios priemonės, pavardes ir subjektų ar organizacijų, kuriems taikomos ribojamosios priemonės, pavadinimus į ginčijamus sąrašus, esančius Sprendimo 2012/642 ir Reglamento Nr. 765/2006 prieduose.
Atsižvelgiant į tai, pirminiais aktais buvo iš dalies pakeisti Sprendimo 2012/642 ir Reglamento Nr. 765/2006 priedai, siekiant, be kita ko, įtraukti ieškovės pavadinimą į ginčijamus sąrašus. Dėl palikimo sąrašuose aktų Bendrasis Teismas konstatavo, pirma, kad Sprendimu 2023/421 iki 2024 m. vasario 28 d. pratęstas Sprendimo 2012/642, kurio I priede, iš dalies pakeistame Įgyvendinimo sprendimu 2021/2125, nurodytas ieškovės pavadinimas, taikymas. Antra, Įgyvendinimo reglamentu Nr. 2023/419 buvo iš dalies pakeistas Reglamento Nr. 765/2006 I priedas, bent jau netiesiogiai paliekant ieškovės pavadinimą minėtame priede. Todėl palikimo sąrašuose aktais buvo pakeisti pirminiai aktai, kaip tai suprantama pagal Procedūros reglamento 86 straipsnio 1 dalį.
Atsižvelgdamas į tai, kas išdėstyta, Bendrasis Teismas padarė išvadą, kad ieškovė, ieškinyje paprašiusi panaikinti pirminius aktus, turėjo teisę patikslinti ieškinį prašydama panaikinti 2023 m. palikimo sąrašuose aktus, nors prieš tai ji nepatikslino ieškinio, prašydama panaikinti 2022 m. aktus.
1      2012 m. spalio 15 d. Tarybos sprendimo 2012/642/BUSP dėl ribojamųjų priemonių Baltarusijai (OL L 285, 2012, p. 1) 4 straipsnio 1 dalies a ir b punktai ir 2006 m. gegužės 18 d. Tarybos reglamento (EB) Nr. 765/2006 dėl ribojančių priemonių Prezidentui Lukašenkai ir tam tikriems Baltarusijos pareigūnams (OL L 134, 2006, p. 1), iš dalies pakeisto 2012 m. lapkričio 6 d. Tarybos reglamentu (ES) Nr. 1014/2012 (OL L 307, 2012, p. 1), 2 straipsnio 4 dalis.
2      2021 m. gruodžio 2 d. Tarybos įgyvendinimo sprendimas (BUSP) 2021/2125, kuriuo įgyvendinamas Sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje (OL L 430 I, 2021, p. 16), ir 2021 m. gruodžio 2 d. Tarybos įgyvendinimo reglamentas (ES) 2021/2124, kuriuo įgyvendinama Reglamento (EB) Nr. 765/2006 dėl Baltarusijai taikomų ribojamųjų priemonių 8a straipsnio 1 dalis (OL L 430 I, 2021, p. 1) (toliau – pirminiai aktai).
3      2022 m. vasario 24 d. Tarybos sprendimas (BUSP) 2022/307, kuriuo iš dalies keičiamas Sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje (OL L 46, 2022, p. 97), ir 2022 m. vasario 24 d. Tarybos įgyvendinimo reglamentas (ES) 2022/300, kuriuo įgyvendinamas Reglamento (EB) Nr. 765/2006 8a straipsnis dėl ribojamųjų priemonių, atsižvelgiant į padėtį Baltarusijoje (OL L 46, 2022, p. 3) (toliau – 2022 m. aktai).
4      2023 m. vasario 24 d. Tarybos sprendimas (BUSP) 2023/421, kuriuo iš dalies keičiamas Tarybos sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje ir į Baltarusijos dalyvavimą Rusijos agresijoje prieš Ukrainą (OL L 61, 2023, p. 41), ir 2023 m. vasario 24 d. Tarybos įgyvendinimo reglamentas (ES) 2023/419, kuriuo įgyvendinamas Reglamento (EB) Nr. 765/2006 dėl ribojamųjų priemonių atsižvelgiant į padėtį Baltarusijoje ir į Baltarusijos įsitraukimą į Rusijos agresiją prieš Ukrainą 8a straipsnis (OL L 61, 2023, p. 20).
5      Procedūros reglamento 86 straipsnio 1 dalis.
6      Pagal Sprendimo 2012/642 4 straipsnio 1 dalies a ir b punktus ir Reglamento Nr. 765/2006 2 straipsnio 4 ir 5 dalis.